Pavlova poslanica Rimljanima (Šarić)/Glava 5.
1 Opravdani dakle vjerom imamo mir s Bogom po Gospodinu našemu Isusu Kristu. 

2 Po njemu smo i pristup imali vjerom k ovoj milosti, u kojoj stojimo, i hvalimo se nadom slave Božje. 

3 A ne samo to, nego se hvalimo i nevoljama znajući, da nevolja vodi k strpljivosti; 

4 A strpljivost k iskustvu, a iskustvo k nadi; 

5 A nada se ne sramoti, jer se ljubav Božja izli u srca naša Duhom Svetim, koji je dat nama. 

6 Jer Krist, kad smo još bili slabi, umrije u pravo vrijeme za bezbožnike. 

7 Jer jedva tko umre za pravednika; za dobroga može biti da bi se tko usudio umrijeti. 

8 A Bog pokazuje svoju ljubav k nama, što Krist, kad smo bili još grješnici, umrije za nas. 

9 Mnogo ćemo dakle većma biti po njemu spašeni od gnjeva, kad smo sad opravdani krvlju njegovom. 

10 Jer kad smo se pomirili s Bogom smrću Sina njegova, dok smo još bili neprijatelji, mnogo ćemo se većma kao pomireni spasiti u životu njegovu. 

11 A ne samo to, nego se hvalimo u Bogu po Gospodinu svojemu Isusu Kristu, po kojemu sad primismo pomirenje. 

12 Zato kao što po jednome čovjeku uđe u svijet grijeh, i po grijehu smrt, i tako smrt prijeđe na sve ljude, jer svi sagriješiše, 

13 Jer je grijeh bio u svijetu do zakona; ali se grijeh ne računa, kad nema zakona. 

14 Nego je vladala smrt od Adama sve do Moj sija i nad onima, koji ne sagriješiše prijestupom sličnim kao Adam, koji je prilika onoga, koji je imao doći. 

15 Ali dar nije tako kao prijestup; jer ako prijestupom jednoga pomriješe mnogi, mnogo se veća milost Božja i dar izli izobilno na mnoge milošću jednoga čovjeka Isusa Krista. 

16 I dar nije kao grijeh jednoga: "jer je za grijeh jednoga bio sud na osuđenje, a dar od mnogih prijestupa vodi k opravdanju. 

17 Jer ako je zbog prijestupa jednoga vladala smrt po jednome, mnogo će više oni, koji primaju izobilje milosti i dar pravde, u životu vladati po jednome Isusu Kristu. 

18 Zato dakle kao što po grijehu jednoga dođe osuđenje na sve ljude, tako i po pravdi jednoga dođe na sve ljude opravdanje život 

19 Jer kao što nepokornošću jednoga čovjeka mnogi postadoše grješnici, tako će i pokornošću Jednoga mnogi postati pravednici. 

20 A zakon dođe uz to, da se umnoži prijestup; jer gdje se je umnožio grijeh, ondje se je još većma umnožila milost, 

21 Da kao što je vladao grijeh za smrt, tako i milost da vlada pravdom za život vječni, po Isusu Kristu, Gospodinu našemu. 

Pavlova poslanica Rimljanima (Šarić)